Programmu darbības joma, budžets un plānojums ir skaidri noteikti, un to beigu datums ir ieplānots pēc pašreizējā finansēšanas perioda beigām. Tās neaptver nostrādātās degvielas un radioaktīvo atkritumu noglabāšanu dziļā ģeoloģiskā glabātavā — Padomes Direktīvā 2011/70/Euratom ir noteikts, ka dalībvalstij pašai ir jāparedz noteikumi par to savās valsts nostrādātās kodoldegvielas un radioaktīvo atkritumu apsaimniekošanas programmās.

Dezekspluatācijas programmu pabeigšanai līdz to plānotajam galarezultātam būs nepieciešams papildu finansējums. Komisija 2018. gadā pieņēma priekšlikumus minēto programmu turpināšanai 2021.–2027. gadā. Tajos cita starpā ir noteikti valsts iemaksu apmēri, tādējādi novēršot atlikušās neskaidrības par nepieciešamo finansējumu.

Ignalinā (Lietuvā) reaktora konstrukcijā ir ietverts liels grafīta kodols. Tā dezekspluatācija ir pirmais šāda veida izaicinājums, un ir plānots, ka tā ilgs līdz 2038. gadam. Tāpēc dezekspluatācijas process vēl ir sākotnējā posmā: pašlaik nostrādātās kodoldegvielas mezgli tiek droši glabāti jaunā speciālā iekārtā. Paredzams, ka pārvietošana ilgs līdz 2022. gada jūlijam. Tikmēr tiek veikti sagatavošanās darbi, lai demontētu reaktora aktīvās zonas. Tiek veikts pamatīgs pieejamo iespēju noteikšanas un novērtēšanas process (to paredzēts pabeigt 2022. gadā) ar mērķi mazināt saistītos riskus.

Kozlodujā (Bulgārijā) dezekspluatācijas programmas beigu datums ir 2030. gada beigas. Tas, ka Kozlodujas un Bohunices reaktoru konstrukcijas ir līdzīgas, sniedz lielisku iespēju dalīties pieredzē un apmainīties ar informāciju par metodēm un instrumentiem. Šī zināšanu apmaiņa samazina riskus un izmaksas. Piemēram, 2019. gadā, pamatojoties uz Bohunices pieredzi, tika apstiprināta primāro ķēžu dekontaminēšanas iespējamība Kozlodujā. Pēc tam tika sagatavota dekontaminēšanas aprīkojuma transportēšana no Bohunices objekta uz Kozloduju, lai 2020. gadā tur dekontaminētu primārās ķēdes, t. i., elementus, kas atrodas vistuvāk kodolreaktora aktīvajai zonai.

Bohunicē (Slovākijā) dezekspluatāciju ir plānots pabeigt līdz 2025. gadam. Ir sākusies faktiska lielo komponentu demontāža reaktora ēkā. Dezekspluatācijas operators ir noslēdzis divas spiedientvertnes, demontējis visus 12 tvaika ģeneratorus (katrs no tiem ir izgatavots no 145 t tērauda) un nogādājis tos bijušajā turbīnu zālē apstrādei un iepakošanai. Ir sākti sagatavošanās darbi, lai īpašās darbnīcās reaktoru ēkā reaktora iekšējos komponentus ūdenī sadalītu segmentos.

Šo īstenošanas struktūru uzraudzība ir atkarīga no iepriekšējām pārbaudēm (“pīlāra novērtējums”), lai pārliecinātos, ka tās izpilda netiešās pārvaldības prasības. To papildina uz risku balstītas pārbaudes, kuras vai nu veic regulārā uzraudzības procesa ietvaros, vai uzdod veikt neatkarīgai struktūrai.

2.2.Gada programmu plānošana un uzraudzība

Katra attiecīgā dalībvalsts ir iecēlusi programmas koordinatoru, kurš valsts līmenī atbild par dezekspluatācijas programmas plānošanu, koordinēšanu un uzraudzību. Programmas koordinatori iesniedza darba programmas 2019. gadam, norādot darbus, kas tika finansēti no Savienības budžeta un no valsts vai citiem avotiem. Komisija (ENER ĢD) savā tīmekļa vietnē ir publicējusi finansēšanas lēmumu un Komisijas pieņemtās darba programmas.

Katrā dalībvalstī uzraudzības komitejas līdzpriekšsēdētāji ir Komisijas pārstāvis un programmas koordinators. Komitejas loma tika pastiprināta pārskatītajās sīki izstrādātajās īstenošanas procedūrās, kas tika pieņemtas 2019. gadā.

Īstenošanas struktūras uzrauga projektu īstenošanu ikdienā. Turklāt Komisijas dienesti tam cieši seko, veicot dokumentu pārbaudes un — reizi divos gados — pārbaudes uz vietas.

Uzraudzības procesa atbalstam Komisija izmanto darbības rādītājus, tostarp tos, kas definēti iegūtās vērtības pārvaldības (IVP) sistēmā. Sekojot progresam salīdzinājumā ar izpildes sākotnējo novērtējumu, IVP tiek izmantota, lai uzraudzītu grafika virzību un saistītās izmaksas. Minētie rādītāji var izraisīt savlaicīgu rīcību, lai mazinātu ietekmi, ko rada novirzes no sākotnējā novērtējuma.

2.3.Kontroles, revīzijas un izvērtējumi

Iekšējās revīzijas dienests

Komisijas Iekšējās revīzijas dienests 2019. gada novembrī pabeidza revīziju par to, kā tiek īstenota Komisijas (ENER ĢD) kontroles stratēģija attiecībā uz deleģētajām iestādēm, kas īsteno KDPP. Dienests secināja, ka minētā stratēģija tiek īstenota efektīvi, tādējādi kopumā sniedzot pietiekamu pārliecību par to, ka arī programmu finansētā dezekspluatācija tiek īstenota efektīvi.

SIEA novērtējums (Bohunices programma)

2019. gadā ar neatkarīgas revīzijas struktūras atbalstu tika veiksmīgi pabeigts SIEA kā Bohunices programmas īstenošanas iestādes pīlāra novērtējums. Novērtējums aptvēra SIEA iekšējās kontroles sistēmu, grāmatvedības sistēmu, neatkarīgu ārējo revīziju, dotācijas un iepirkuma noteikumus un procedūras.

Enerģētikas nozares projektu ex post izvērtējums

Komisija 2019. gadā pabeidza ex post izvērtējumu, lai izmērītu to ar enerģētiku saistīto projektu rezultātus un ietekmi, lietderību, efektivitāti un ES pievienoto vērtību, kuri no palīdzības programmu līdzekļiem tika finansēti 2007.–2013. gadā. Kopumā novērtējums bija pozitīvs. Komisijas secinājumi sīkāk ir izklāstīti 4.4. sadaļā.

Krāpšanas apkarošanas pasākums

2005.–2009. gadā līguma noslēgšanu par aprīkojuma, kas paredzēts dūmu attīrīšanai no sēra, uzstādīšanu Elektrēnos (Lietuvā) ietekmēja krāpnieciska prakse. 2019. gada novembrī — pēc ilgas izmeklēšanas sadarbībā ar Lielbritānijas Smagu krāpšanas gadījumu apkarošanas biroju un Eiropas Biroju krāpšanas apkarošanai — ERAB uz sešiem gadiem izslēdza no iepirkumu procedūras uzņēmumu GE Power Sweden AB (ilgākā izslēgšana, ko ERAB jebkad ir piemērojusi). Šis lēmums ir galīgs un nozīmē, ka līdz 2025. gada novembrim GE Power Sweden nav tiesīgs saņemt finansējumu vairumā starptautisko finanšu iestāžu.

3.Budžeta izpilde un līdzfinansēšana

Līdzfinansējums atbalsta dalībvalstu īpašumtiesības un stimulē rentabilitāti. Visas trīs dalībvalstis ir izveidojušas īpašus fondus, kas piešķir daļu finansējuma. Citi valsts līdzekļi galvenokārt tiek piešķirti no valstu budžetiem.

Lietuvā līdzekļi, kas tika uzkrāti iepriekš dezekspluatācijas un atkritumu apsaimniekošanas vajadzībām, ir izsmelti, un 2019. gadā tika likvidēta organizācija, kas tos pārvaldīja. Lietuvas valdība apņēmās turpmāk nodrošināt finansējumu līdz programmas beigām. Šī apņemšanās ir ņemta vērā 1 . tabulā.

ES iemaksas fondos, ko pārvalda ERAB, ir palielinātas par 2–4 % ar citu starptautisko līdzekļu devēju iemaksām un finanšu procentiem par priekšfinansējumu. Tālāk dotajās tabulās ir iekļautas šīs papildu summas.